Ambasadorul Poloniei prezent la atelierele de împletire a "śmiergustului" de la Solonețu Nou (foto)
În seara zilei de sâmbătă, 23 martie a.c., Uniunea Polonezilor din România a organizat la Solonețu Nou, pentru a treia oară, ateliere de împletire a "śmiergustului". "Śmiergust" este un bici împletit din ramuri de salcie cu care băieții merg la fete în a doua zi de Paște. În cadrul atelierelor băieții au împletit "śmiergust", iar fetele au învățat să facă coșulețe din hârtie creponată. Fetele din Poiana Micului au prezentat obiceiul mersului "Po Moju" și au cântat un cântec vechi referitor la Patima lui Isus pe Calea Crucii. La eveniment au participat: ambasadorul RP la București E.S. Paweł Soloch, viceconsulul RP la București Jakub Lompart, delegația schimbului XIV al Contingentului Militar polonez ce staționează la Craiova, în frunte cu comandantul, mjr. Daniel Grabowski, directorul Festivalului Internațional de Folclor "Întâlniri Bucovinene" Zbigniew Kowalski, președintele Uniunii Polonezilor din România, deputatul Ghervazen Longher, vicepreședintele Ștefania Carmen Zielonka, capelanul polonezilor din dieceza de Iași și paroh la Solonețu Nou, Stanislav Cucharec, membri ai ansamblurilor ,,Sołonczanka" împreună cu coordonatorul lor, Ana Zielonka și "Mała Pojana", împreună cu coordonatorul lor, Agneșca Polacec. Prin aceste ateliere, Uniunea Polonezilor din România și-a propus să învețe și astfel să transmită tinerei generații un vechi meșteșug, această frumoasă tradiție și anume împletirea "śmiergustului" fiind specifică doar satelor Solonețu Nou, Poiana Micului și Pleșa.